b'\n_START_ARTICLE_\nBalders Hospital\n_START_PARAGRAPH_\nBaldersgades Hospital \xc3\xa5bnede 1903 i Baldersgade 20-24 og skiftede i 1909 navn til Balders Hospital, det var det f\xc3\xb8rste hospital p\xc3\xa5 Ydre N\xc3\xb8rrebro i K\xc3\xb8benhavn og indeholdt bl.a. en s\xc3\xa6rlig \xe2\x80\x9dkonsultationsstue for fattigfolk\xe2\x80\x9d. Hospitalet blev oprettet, da behovet for hospitalssenge voksede st\xc3\xa6rkt i forbindelse med K\xc3\xb8benhavns v\xc3\xa6kst. Det var hensigten, at hospitalet skulle bruges til rekonvalescenter og lettere sygdomstilf\xc3\xa6lde, men indtil sommeren 1933 var det patienter med b\xc3\xa5de akutte og kroniske medicinske sygdomme, der var indlagt. Hospitalet blev derefter rammen for den psykiatriske 6. afdeling, et aflastningssted for Kommunehospitalets psykiatriske afdeling. Hen imod bes\xc3\xa6ttelsens slutning blev adressen til Krankenhaus Baldersgade for ca. 140 tyske flygtninge. Fra sommeren 1946 blev det brugt som filial af Rudolph Berghs Hospital med en afdeling for patienter med k\xc3\xb8nssygdomme. Fra december 1961 blev hospitalet udelukkende brugt til medicinske plejepatienter. Da Hvidovre Hospital blev \xc3\xa5bnet i 1974, blev Balders Hospital nedlagt og patienterne overflyttet til en midlertidig pleje- og genoptr\xc3\xa6ningsafdeling p\xc3\xa5 Hvidovre hospital.'